**NAVODILO ZA IZPOLNJEVANJE OBRAZCA NAPOVEDI ZA ODMERO AKONTACIJE DOHODNINE OD POKOJNINE ZA REZIDENTE (DOHZAP1A)**

# UVOD

Napoved za odmero akontacije dohodnine od pokojnine izpolnijo samo rezidenti Republike Slovenije (v nadaljnjem besedilu: zavezanec).

Napoved za odmero akontacije dohodnine od pokojnine vloži zavezanec pri davčnem organu, kadar ta dohodek izplača oseba, ki ni plačnik davka po 58. členu [Zakona o davčnem postopku](http://www.pisrs.si/Pis.web/pregledPredpisa?id=ZAKO4703) (v nadaljnjem besedilu: [ZDavP-2](http://www.pisrs.si/Pis.web/pregledPredpisa?id=ZAKO4703)).

Napoved se lahko vloži tudi prek portala eDavki:

* + brez digitalnega potrdila (registrira se z uporabo uporabniškega imena in gesla),
  + z digitalnim potrdilom (SIGEN-CA, SIGOV-CA, POŠTA®CA, HALCOM CA, AC NLB). Več o uporabi elektronskega davčnega poslovanja eDavki se lahko prebere na spletni strani: <http://edavki.durs.si/OpenPortal/Pages/StartPage/StartPage.aspx>.

# VPISOVANJE PODATKOV POD TOČKO 1 – OZNAKA STATUSA NAPOVEDI

Z vpisom ustrezne številke se v določeno polje označi status vložene napovedi glede na njeno vsebino oziroma namen ter v skladu z določbami 62. do 64. člena [ZDavP-2](http://www.pisrs.si/Pis.web/pregledPredpisa?id=ZAKO4703). Polje se ne izpolnjuje, kadar se oddaja prva napoved za določeno obdobje oziroma se izpolnjuje samo, ko se napoved oddaja v skladu z določbami [ZDavP-2](http://www.pisrs.si/Pis.web/pregledPredpisa?id=ZAKO4703), ki urejajo naknadno predložitev oziroma popravljanje napovedi.

**Oznaka 1 - Vložitev po izteku roka**

Zavezanec, ki je iz opravičljivih razlogov zamudil rok za predložitev davčne napovedi, lahko pri pristojnem davčnem organu v skladu z 62. členom [ZDavP-2](http://www.pisrs.si/Pis.web/pregledPredpisa?id=ZAKO4703) vloži predlog za naknadno predložitev davčne napovedi. V predlogu mora obrazložiti razloge za zamudo in predložiti dokaze za svoje navedbe. Za opravičljive razloge se štejejo okoliščine, ki jih zavezanec ni mogel predvideti oziroma odvrniti, in preprečujejo sestavo oziroma vložitev davčne napovedi v predpisanem roku. Predlog za naknadno predložitev davčne napovedi mora zavezanec vložiti v osmih dneh po prenehanju razlogov za zamudo, vendar najpozneje v treh mesecih po izteku roka za predložitev napovedi. Zavezanec mora vlogi za naknadno vložitev davčne napovedi praviloma priložiti davčno napoved. V primeru, da razlogi, ki preprečujejo sestavo oziroma vložitev davčne napovedi, v času vložitve vloge še trajajo, lahko zavezanec vlogo za naknadno vložitev davčne napovedi vloži brez priložene davčne napovedi, mora pa navesti rok, v katerem bo napoved predložil. Če v tem primeru davčni organ dovoli predložitev napovedi po izteku predpisanega roka, določi rok za predložitev napovedi s sklepom.

Zavezanec, ki vlaga napoved po izteku predpisanega roka na podlagi 62. člena [ZDavP-2](http://www.pisrs.si/Pis.web/pregledPredpisa?id=ZAKO4703), mora na napovedi v rubriki »Oznaka statusa napovedi« v določeno polje vpisati številko 1 (vložitev po izteku roka).

**Oznaka 2** **– Samoprijava**

Če je zavezanec zamudil rok za vložitev davčne napovedi, pa ne izpolnjuje pogojev za predložitev napovedi po izteku predpisanega roka, lahko na podlagi 63. člena [ZDavP-2](http://www.pisrs.si/Pis.web/pregledPredpisa?id=ZAKO4703) najpozneje do vročitve odmerne odločbe oziroma do začetka davčnega inšpekcijskega nadzora oziroma do začetka postopka o prekršku oziroma kazenskega postopka vloži davčno napoved na podlagi samoprijave. Vložitev davčne napovedi na podlagi samoprijave ni več mogoča, ko prvič nastopi ena izmed okoliščin iz prejšnjega stavka. Na podlagi 396. člena [ZDavP-2](http://www.pisrs.si/Pis.web/pregledPredpisa?id=ZAKO4703) se zavezanec, ki predloži davčno napoved na podlagi samoprijave, ne kaznuje za prekršek, če plača davek, ki je odmerjen na podlagi samoprijave. Zavezanec ne more vložiti nove samoprijave glede obveznosti, v zvezi s katerimi je samoprijavo predhodno že vložil.

Zavezanec, ki napoved vlaga na podlagi samoprijave v skladu s 63. členom [ZDavP-2](http://www.pisrs.si/Pis.web/pregledPredpisa?id=ZAKO4703), mora na napovedi v rubriki »Oznaka statusa napovedi« v določeno polje vpisati številko 2 (samoprijava).

**Oznaka 3 – Popravljanje že vložene napovedi, če odločba še ni bila vročena**

Zavezanec lahko v skladu s 64. členom [ZDavP-2](http://www.pisrs.si/Pis.web/pregledPredpisa?id=ZAKO4703) popravi davčno napoved najpozneje do vročitve odmerne odločbe.

Zavezanec, ki popravlja že vloženo napoved, preden je vročena odmerna odločba, mora na napovedi v rubriki »Oznaka statusa napovedi« vpisati številko 3 (Popravljanje že vložene napovedi, če odločba še ni bila vročena).

# VPISOVANJE PODATKOV POD TOČKO 2 – PODATKI O ZAVEZANCU REZIDENTU

Vpišejo se osnovni identifikacijski podatki zavezanca (ime in priimek, davčna številka, naslov bivališča, elektronski naslov in telefonska številka).

# VPISOVANJE PODATKOV POD TOČKO 3 – OZNAČITEV OBDOBJA, ZA KATERO SE VLAGA NAPOVED ZA ODMERO AKONTACIJE DOHODNINE

Zavezanec mora za redno mesečno pokojnino vložiti pri davčnem organu napoved za odmero akontacije dohodnine v 15 dneh od dneva, ko je prvič prejel pokojnino.

Pri tem izpolni eno izmed spodaj navedenih točk:

* če oddaja napoved za obdobje do ponovne vložitve napovedi za odmero akontacije dohodnine to označi v točki 1, in sicer navede mesec in leto, za katero vlaga napoved. Ta napoved velja za celotno obdobje do ponovne vložitve napovedi akontacije dohodnine od pokojnine v 15 dneh od dneva, ko je prejel spremenjeno višino pokojnine ali ko se spremenijo drugi pogoji, ki vplivajo na višino akontacije dohodnine od pokojnine, če ta sprememba znaša več kot 10%.
* če napoved vlaga za določeno obdobje (npr. za več mesecev), to označi v točki 2, vpiše podatek od - do (npr. od junij 2022 do december 2022), za katerega se vlaga napoved;
* če napoved vlaga ponovno, to označi v točki 3, in sicer vpiše obdobje za katerega se ponovno vlaga napoved, ter označi razlog za ponovno vložitev napovedi. V tem primeru v polje »obdobje od« zavezanec vpiše mesec in leto od katerega ponovno vlaga napoved, v polje »obdobje do« pa vpiše podatek za mesec in leto do katerega ponovno vlaga napoved. V kolikor vlaga napoved za daljše časovno obdobje, ki ni določeno pa to polje pusti prazno. Zavezanec mora ponovno vložiti napoved v 15 dneh od dneva, ko je prejel spremenjeno višino redne mesečne pokojnine ali ko se spremenijo drugi pogoji, ki vplivajo na višino akontacije dohodnine od pokojnine, če ta sprememba znaša več kot 10 %.

# VPISOVANJE PODATKOV POD TOČKO 4 – PODATKI O IZPLAČEVALCU DOHODKA

Podatki o posameznem izplačevalcu se vpisujejo v stolpce.

V vrstico **1.** **»Ime in priimek oziroma naziv firme«** se vpiše ime in priimek, ime oziroma firma izplačevalca.

V vrstico **2.** **»Naslov oziroma sedež (naselje, ulica, hišna številka, pošta)«** se vpiše naslov ali sedež izplačevalca (naselje, ulica, hišna številka, pošta).

V vrstico **3.** **»Država/mednarodna organizacija«** se vpiše državo oziroma ime mednarodne organizacija, ki je izplačala dohodek.

V vrstico **4.** **»Davčna ali identifikacijska številka«** se vpiše davčna številka izplačevalca, dodeljena v Republiki Sloveniji. Če izplačevalcu ni dodeljena davčna številka po [ZDavP-2](http://www.pisrs.si/Pis.web/pregledPredpisa?id=ZAKO4703) in po [Zakonu o finančni upravi (ZFU)](http://www.pisrs.si/Pis.web/pregledPredpisa?id=ZAKO6792), se navede številka, ki se uporablja za davčne namene v državi rezidentstva izplačevalca dohodka (davčna številka ali druga identifikacijska številka). Podatek o tej številki ni obvezen.

V vrstici **5. »Glavni delodajalec«** se obkroži »DA«, če je delodajalec glavni delodajalec, pri katerem zavezanec dosega pretežni del dohodka iz delovnega razmerja, oziroma »NE«, če delodajalec ni delodajalec, pri katerem zavezanec dosega pretežni del dohodka iz delovnega razmerja.

Če zavezanec v vrstici **6.** **»Akontacija se odmeri, tudi če ne presega 20,00 EUR«** obkroži »DA«, se mu akontacije dohodnine od dohodka iz delovnega razmerja, doseženega pri delodajalcu, ki ni glavni delodajalec, odmeri tudi, če ta ne presega 20,00 EUR. Akontacija, ki ne bi presegla 20,00 EUR, se v skladu z 284. b členom [ZDavP-2](http://www.pisrs.si/Pis.web/pregledPredpisa?id=ZAKO4703) ne odmeri.

Zavezanec v vrstici **7. »Akontacija dohodnine od pokojnine in poklicne pokojnine izplačane pri drugem (ne glavnem) delodajalcu se na zahtevo zavezanca«** odmeri po višji ali nižji stopnji (vnos stopnje od 1% do 50%) ali pa se ne odmeri, ustrezno označi v napovedi.

Zavezanec lahko izbira med odmero akontacije dohodnine po višji ali nižji stopnji. V tem primeru označi polje in ročno vpiše stopnjo, po kateri želi, da se mu obračuna akontacija dohodnine (vpiše lahko podatek od 1 % do 50 %). Lahko pa se odloči, da se mu akontacija dohodnine ne odmeri, kar ustrezno označi. V tem primeru bo davčni organ podatke o pokojnini upošteval v letni odmeri dohodnine.

V šestnajstem odstavku 127. člena [ZDoh-2](http://www.pisrs.si/Pis.web/pregledPredpisa?id=ZAKO4697) je določeno, da se akontacija dohodnine od pokojnine rezidentu lahko izračuna in plača po zvišani ali znižani stopnji oziroma se ne izračuna in ne plača, če se o tem odloči zavezanec sam.

Zavezanec v vrstici **8. »Akontacija dohodnine od nadomestila iz obveznega pokojninskega zavarovanja, ki ga prejema delovni invalid«** lahko izbire, da se izračuna in plača po znižani stopnji, vendar ne nižji od 16 %.

V osmem odstavku 127. člena [ZDoh-2](http://www.pisrs.si/Pis.web/pregledPredpisa?id=ZAKO4697) je določeno, da se lahko akontacija dohodnine od nadomestila iz obveznega invalidskega zavarovanja, ki ga prejema delovni invalid, od polovice oziroma sorazmernega dela pokojnine uživalcu pokojnine, ki začne ponovno delati, od delne pokojnine in od dela pokojnine, ki jo prejema upravičenec po predpisih, ki urejajo pokojninsko in invalidsko zavarovanje, izračuna in plača po znižani stopnji, vendar ne nižji od 16 %. Za znižano stopnjo akontacije dohodnine odloči zavezanec sam, o čemer obvesti davčni organ in izplačevalca dohodka, in sicer tako, da na napovedi označi in vnese stopnjo po kateri se obračuna akontacija dohodnine.

Zavezanec v vrstici **9. »Akontacija dohodnine od pokojninske rente**« lahko izbire, da se izračuna in plača po znižani stopnji, vendar ne nižji od 16 %.

V devetem odstavku 127. člena [ZDoh-2](http://www.pisrs.si/Pis.web/pregledPredpisa?id=ZAKO4697) je določeno, da se lahko akontacija dohodnine od pokojninske rente, kot je odmerjena v skladu z zakonom, ki ureja pokojninsko in invalidsko zavarovanje iz naslova prostovoljnega dodatnega pokojninskega zavarovanja in od primerljive pokojninske rente, ki je prejeta iz tujine, izračuna in plača po znižani stopnji, vendar ne nižji od 16 %. Za znižano stopnjo akontacije dohodnine odloči zavezanec sam, o čemer obvesti davčni organ in izplačevalca dohodka, in sicer tako, da na napovedi označi in vnese stopnjo po kateri se obračuna akontacija dohodnine.

# VPISOVANJE PODATKOV POD TOČKO 5 – PODATKI O POKOJNINI

V stolpec **»Podatki o dohodku, doseženem pri izplačevalcu iz zaporedne številke \_\_«** se označi zaporedna številka izplačevalca iz tabele pod točko 4 iz napovedi. Če sta dosežena dva ali več dohodkov pri istem izplačevalcu, se zaporedna številka istega izplačevalca večkrat ponovi.

V vrstico **1. »Datum prejema dohodka«** se vpiše datum prejema dohodka (dd. mm. llll). Dohodek je prejet, ko je izplačan rezidentu ali mu je kako drugače dan na razpolago.

V vrstico **2. »Izplačilo za mesec (mm. llll)«** se vpišeta mesec in leto, za katero je davčni zavezanec rezident prejel napovedano pokojnino.

V vrstico **3. »Izplačilo za obdobje (od mm. llll do mm. llll)«** se vpiše oznaka obdobja, na katerega se nanaša izplačilo vrste dohodka s šifro 1106 ali 1109/1112, ki se nanaša npr. na letni poračun pokojnine oziroma rente. Če se dosežen dohodek ne nanaša na izplačilo za več mesecev skupaj, se te vrstice ne izpolnjuje.

V vrstico **4. »Vrsta dohodka«** se vpiše vrsto pokojnine, in sicer:

|  |  |  |
| --- | --- | --- |
| Dohodninska vrsta dohodka | Vrsta dohodka | Naziv vrste dohodka in dodatna pojasnila |
| 1106 |  | Pokojnine iz naslova obveznega pokojninskega in invalidskega zavarovanja ter poklicne pokojnine |
| 1109 | 1112 | Renta iz prostovoljnega dodatnega pokojninskega zavarovanja |

V vrstico **5. »Dohodek (v EUR)«** se vpiše bruto dohodek, zaokrožen na dve decimalni mesti. Če se napoved vlaga za obdobje do ponovne vložitve napovedi ali za obdobje, daljše od enega meseca, se vpiše dohodek, prejet za eno obračunsko obdobje (npr. vpiše se znesek mesečne pokojnine in ne znesek letne pokojnine).

Če zavezanec prejme izplačilo za več mesecev skupaj, mora v vrstico pod zaporedno številko 3 te tabele vpisati obdobje, na katero se izplačilo nanaša (od mm. llll do mm. llll) ter v vrstici »Dohodek« navesti celoten znesek doseženega dohodka, prejetega za več mesecev skupaj. Navedeno velja le v primerih, ko prejme izplačilo pokojnine za pretekla obdobja (npr. 15. 1. 2022 prejme izplačilo pokojnine za obdobje od junija 2021 do novembra 2021).

Pridobljeni dohodek v tuji valuti se preračuna v eure po tečaju, ki ga objavlja Banka Slovenije in velja na dan pridobitve dohodka iz delovnega razmerja.

V vrstico **6. »Število izplačanih pokojnin v letu«** se vpiše število izplačanih dohodkov iz naslova pokojnine v koledarskem letu. Običajno se v koledarskem letu prejme 12 mesečnih pokojnin in v tem primeru se v vrstico vpiše številka 12. Zavezanci, ki prejemajo tuje pokojnino lahko prejmejo v koledarskem letu 13. oziroma 14. izplačil, zato se v tem primeru v navedeno vrstico vpiše število prejetih izplačil dohodkov iz naslova pokojnine, npr. 13. oziroma 14.

V vrstico **7. »Obvezni prispevki za socialno varnost (v EUR)«** se vpiše znesek plačanih obveznih prispevkov za socialno varnost v eurih, zaokrožen na dve decimalni mesti. Če zavezanec obvezne prispevke za socialno varnost plačuje v tujini, vpiše znesek tistih prispevkov, ki so primerljivi z obveznimi prispevki za socialno varnost v Republiki Sloveniji.

V vrstici **8. »V skladu z mednarodno pogodbo o izogibanju dvojnega obdavčenja dohodka uveljavljam«** rezident uveljavlja:

1. **odbitek tujega davka (v EUR):** vpiše se znesek tujega davka v eurih, zaokrožen na dve decimalni mesti. Znesek tujega davka v tuji valuti se preračuna v eure po tečaju, ki ga objavlja Banka Slovenije in velja na dan pridobitve dohodka. Na ta način se uveljavlja odbitek tujega davka v skladu z mednarodno pogodbo o izogibanju dvojnega obdavčevanja dohodka.

1. **oprostitev plačila dohodnine:** označi se »DA«, če uveljavlja oprostitev plačila akontacije dohodnine od dohodka, ki v skladu z mednarodno pogodbo o izogibanju dvojnega obdavčevanja dohodka, ni obdavčen v Republiki Sloveniji.

Seznam veljavnih mednarodnih pogodb o izogibanju dvojnega obdavčenja dohodka in premoženja je objavljen na spletni strani Finančne uprave Republike Slovenije na naslovu:

<http://www.fu.gov.si/davki_in_druge_dajatve/podrocja/mednarodno_obdavcenje/>.

V vrstico **9. »Odbitek tujega davka po ZDoh-2 (v EUR)«** se vpiše znesek tujega davka v eurih, zaokrožen na dve decimalni mesti. Znesek tujega davka v tuji valuti se preračuna v eure po tečaju, ki ga objavlja Banka Slovenije in velja na dan pridobitve dohodka. Na ta način se v primerih, ko ni mednarodne pogodbe o izogibanju dvojnega obdavčevanja dohodka, uveljavlja odbitek tujega davka v skladu z [ZDoh-2](http://www.pisrs.si/Pis.web/pregledPredpisa?id=ZAKO4697), t. j. odprava dvojnega obdavčenja dohodkov po poglavju IX.

Davčnemu zavezancu se prizna odbitek tujega davka pri izračunu in poračunu dohodnine na letni ravni samo, če davčni zavezanec uveljavlja odbitek davka, plačanega v tujini, tudi v ugovoru zoper informativni izračun dohodnine oziroma v napovedi za odmero dohodnine. Enako velja tudi za uveljavljanje oprostitve, razen, če je davčni zavezanec uveljavljal oprostitev v napovedi za odmero akontacije dohodnine od pokojnine in je davčni organ priznal oprostitev že v odločbi, izdani na podlagi te napovedi.

V vrstico **10. »Dan izplačila v mesecu (dd)«** se vpiše pogodbeno določena dinamika doseganja dohodka oziroma dan izplačila v mesecu npr. 1. v mesecu, 5. v mesecu, 15. dan v mesecu, …. Če gre za enkratno izplačilo, se te vrstice ne izpolnjuje.

# VPISOVANJE PODATKOV POD TOČKO 6 – UVELJAVLJANJE OLAJŠAV PRI ODMERI AKONTACIJE DOHODNINE OD POKOJNINE

Davčni zavezanec rezident se opredeli glede uveljavljanja olajšav, ki se upoštevajo pri odmeri akontacije dohodnine od pokojnine tako, da označi:

* **namesto povečane splošne olajšave uveljavljam osnovno splošno olajšavo**, če ne želi, da se mu pri izračunu akontacije dohodnine od pokojnine, dosežene pri delodajalcu, pri katerem dosega pretežni del dohodka iz delovnega razmerja, upošteva olajšava iz tretjega odstavka 111. člena [ZDoh-2](http://www.pisrs.si/Pis.web/pregledPredpisa?id=ZAKO4697). V tem primeru se upošteva znesek splošne olajšave iz prvega odstavka 111. člena [ZDoh-2](http://www.pisrs.si/Pis.web/pregledPredpisa?id=ZAKO4697);
* **osebno olajšavo za zavezanca, invalida s 100 % telesno okvaro,** če mu je priznana pravica do tuje nege in pomoči na podlagi odločbe Zavoda za pokojninsko in invalidsko zavarovanje Slovenije, Centra za socialno delo ali Upravnega organa, pristojnega za varstvo borcev in vojaških invalidov se prizna zmanjšanje letne davčne osnove iz prvega odstavka 112. člena [ZDoh-2](http://www.pisrs.si/Pis.web/pregledPredpisa?id=ZAKO4697);
* **posebna olajšava za vzdrževane družinske člane** po 114. členu [ZDoh-2](http://www.pisrs.si/Pis.web/pregledPredpisa?id=ZAKO4697); za vzdrževanega družinskega člana velja:

**Oznaka A1** – Otrok do 18. leta starosti.

**Oznaka A2** – Otrok od 18. do 26. leta starosti, če neprekinjeno ali s prekinitvijo do enega leta nadaljuje šolanje na srednji, višji ali visoki stopnji in ni zaposlen ter ne opravljanja dejavnosti in nima lastnih dohodkov za preživljanje ali so ti manjši od višine posebne olajšave za vzdrževane družinske člane iz 3. točke prvega odstavka 114. člena [ZDoh-2](http://www.pisrs.si/Pis.web/pregledPredpisa?id=ZAKO4697) (posebna olajšava za vsakega drugega vzdrževanega družinskega člana). Za lastne dohodke se štejejo vsi dohodki po [ZDoh-2](http://www.pisrs.si/Pis.web/pregledPredpisa?id=ZAKO4697), razen družinske pokojnine, štipendije, dohodke za začasno ali občasno delo na podlagi napotnice pooblaščene organizacije ali Zavoda RS za zaposlovanje, ki opravlja posredovanje dela dijakom in študentom, štipendije in dohodki, ki so oproščeni plačila dohodnine po 22. in 29. členu [ZDoh-2](http://www.pisrs.si/Pis.web/pregledPredpisa?id=ZAKO4697). **Oznaka A3** – Otrok, ki izpolnjuje pogoje pod oznako A2 in je starejši od 26 let, če se vpiše na študij do 26. leta starosti, in to največ za šest let od dneva vpisa na dodiplomski študij in največ za štiri leta od dneva vpisa na podiplomski študij.

**Oznaka A4** – Otrok, starejši od 18 let, ki se ne izobražuje in je za delo sposoben, če je prijavljen pri službi za zaposlovanje in ima po predpisih o prijavi prebivališča prijavljeno isto stalno prebivališče kot starši oziroma posvojitelji ter nima lastnih dohodkov za preživljanje oziroma so ti manjši od višine posebne olajšave za vzdrževane družinske člane iz 3. točke prvega odstavka 114. člena [ZDoh-2](http://www.pisrs.si/Pis.web/pregledPredpisa?id=ZAKO4697) (posebna olajšava za vsakega drugega vzdrževanega družinskega člana). Za lastne dohodke se štejejo vsi dohodki po [ZDoh-2](http://www.pisrs.si/Pis.web/pregledPredpisa?id=ZAKO4697).

**Oznaka A5** – Otrok, ki potrebuje posebno nego in varstvo in ima pravico do dodatka za nego otroka v skladu z zakonom o starševskem varstvu in družinskih prejemkih ali pravico do dodatka za pomoč in postrežbo v skladu z zakonom o pokojninskem in invalidskem zavarovanju. Olajšava se ne prizna zavezancu, čigar otrok je zaradi zdravljenja, usposabljanja, vzgoje ali šolanja v zavodu, v katerem ima celodnevno brezplačno oskrbo, ali v rejništvu, razen če dokaže, da tudi v tem času materialno skrbi za otroka. Tedaj se olajšava prizna za dobo, za katero center za socialno delo v skladu z zakonom, ki ureja starševsko varstvo in družinske prejemke, prizna pravico do dodatka za nego otroka.

**Oznaka B1** – otrok, ki ima status invalida v skladu z zakonom o socialnem vključevanju invalidov, in nadaljuje šolanje na srednji, višji ali visoki stopnji, ne glede na starost.

**Oznaka B2** – otrok, ki ima status invalida v skladu z zakonom o socialnem vključevanju invalidov, in se ne šola, ne glede na starost in nima lastnih dohodkov za preživljanje ali so ti nižji od višine posebne olajšave (2. točka prvega odstavka 114. člena [ZDoh-2](http://www.pisrs.si/Pis.web/pregledPredpisa?id=ZAKO4697)) za vzdrževanega otoka, ki potrebuje posebno nego in varstvo. Za lastne dohodke se štejejo vsi dohodki po [ZDoh-2](http://www.pisrs.si/Pis.web/pregledPredpisa?id=ZAKO4697), razen dodatka za pomoč in postrežbo po zakonu o vojnih veteranih, zakonu o vojnih invalidih, zakonu o socialnem vključevanju invalidov ter zakonu o pokojninskem in invalidskem zavarovanju.

**Za otroka pod oznako B velja:**

* osebe s statusom invalida, ki jim je bil status priznan na podlagi odločbe v skladu z Zakonom o družbenem varstvu duševno in telesno prizadetih oseb, imajo enakovreden status osebam, ki imajo status invalida po zakonu o socialnem vključevanju invalidov;
* olajšava se ne prizna zavezancu, čigar otrok je zaradi zdravljenja, usposabljanja, vzgoje ali šolanja v zavodu, v katerem ima celodnevno brezplačno oskrbo, ali v rejništvu, razen če dokaže, da tudi v tem času materialno skrbi za otroka.

**Za otroka pod oznako A in B velja:**

* lastni otrok, posvojenec, pastorek oziroma otrok zunajzakonskega partnerja;
* vnuk, če ima zavezanec pravico do posebne olajšave za enega od njegovih staršev ali če vnuk nima staršev ali če zavezanec skrbi zanj na podlagi sodbe sodišča; – druga oseba, če zavezanec skrbi zanjo na podlagi sodbe sodišča.

**Oznaka C** – Zakonec, ki ni zaposlen in ne opravlja dejavnosti, če nima lastnih sredstev za preživljanje oziroma so ta manjša od višine posebne olajšave za vzdrževane družinske člane iz 3. točke prvega odstavka 114. člena [ZDoh-2](http://www.pisrs.si/Pis.web/pregledPredpisa?id=ZAKO4697) (posebna olajšava za vsakega drugega vzdrževanega družinskega člana), in razvezani zakonec zavezanca, če mu je s sodbo oziroma dogovorom, sklenjenim po predpisih o zakonski zvezi in družinskih razmerjih, priznana pravica do preživnine, ki jo plačuje zavezanec. Za zakonca velja oseba, ki živi z zavezancem v zakonski zvezi. Za zakonca velja tudi zunajzakonski partner, če živi z zavezancem najmanj eno leto v življenjski skupnosti, ki je po predpisih o zakonski zvezi in družinskih razmerjih v pravnih posledicah izenačena z zakonsko zvezo.

**Oznaka D** – Starši oziroma posvojitelji zavezanca, če nimajo lastnih dohodkov za preživljanje oziroma so ti manjši od višine posebne olajšave za vzdrževane družinske člane iz 3. točke prvega odstavka 114. člena [ZDoh-2](http://www.pisrs.si/Pis.web/pregledPredpisa?id=ZAKO4697) (posebna olajšava za vsakega drugega vzdrževanega družinskega člana) in imajo po predpisih o prijavi prebivališča prijavljeno isto stalno prebivališče kot zavezanec ali so v institucionalnem varstvu v socialno varstvenem zavodu in zavezanec krije stroške teh storitev ali imajo zavezanec in starši oziroma posvojitelj sklenjen sporazum o preživnini v obliki izvršljivega notarskega zapisa v skladu z zakonom, ki ureja družinska razmerja, ter pod enakimi pogoji tudi starši oziroma posvojitelji zavezančevega zakonca, če zakonec ni zavezanec za dohodnino. Za lastne dohodke iz prejšnjega stavka se štejejo vsi dohodki po [ZDoh-2](http://www.pisrs.si/Pis.web/pregledPredpisa?id=ZAKO4697).

**Oznaka E** – Za vzdrževanega družinskega člana zavezanca, katerega pretežni del dohodka je iz osnovne kmetijske in osnovne gozdarske dejavnosti, se šteje tudi član gospodinjstva, ki sodeluje pri doseganju dohodka iz osnovne kmetijske in osnovne gozdarske dejavnosti, če nima lastnih dohodkov za preživljanje oziroma so ta manjša manjši od višine posebne olajšave za vzdrževane družinske člane iz 3. točke prvega odstavka 114. člena [ZDoh-2](http://www.pisrs.si/Pis.web/pregledPredpisa?id=ZAKO4697) (posebna olajšava za vsakega drugega vzdrževanega družinskega člana) in pod pogojem, da njegov otrok, zakonec, starši ali posvojitelji zanj ne uveljavljajo posebne olajšave za vzdrževanega družinskega člana. Tedaj kot vzdrževani družinski član zavezanca velja tudi otrok člana kmečkega gospodinjstva.

OPOZORILO: Za vzdrževanega družinskega člana velja oseba, ki ima v RS prijavljeno prebivališče ali pa je državljan RS oziroma države članice EU ali rezident države, s katero ima RS sklenjeno mednarodno pogodbo o izogibanju dvojnega obdavčevanja dohodka, ki omogoča izmenjavo informacij zaradi izvajanja domače zakonodaje.

**Stolpec 1** – Vpišete zaporedno številko vzdrževanega družinskega člana.

**Stolpec 2** – Vpišete ime in priimek vzdrževanega družinskega člana.

**Stolpec 3** – Vpišete davčno številko vzdrževanega družinskega člana. Če vzdrževani družinski član nima davčne številke in ni vpisan v davčni register, morate zanj vložiti prijavo za vpis vzdrževanih družinskih članov v davčni register. Prijavo vložite na obrazcu »DR-02 VDČ – Prijava za vpis vzdrževanih družinskih članov v davčni register«.

**Stolpec 4** – Vpišete letnico rojstva vzdrževanega družinskega člana.

**Stolpec 5** – Vpišete ustrezno oznako sorodstvenega razmerja vzdrževanega družinskega člana iz legende, navedene pod to tabelo, oziroma oznako iz prejšnjega pojasnila, kdo velja za družinskega člana.

* **osebna olajšava za starost nad 70. let** je olajšava iz osmega odstavka 112. člena [ZDoh-2](http://www.pisrs.si/Pis.web/pregledPredpisa?id=ZAKO4697). Rezidentu po dopolnjenem 70. letu starosti se prizna zmanjšanje letne davčne osnove;
* **osebna olajšava za prostovoljno in nepoklicno opravljanje nalog zaščite, reševanja in pomoči** je olajšava iz osmega odstavka 112. člena [ZDoh-2](http://www.pisrs.si/Pis.web/pregledPredpisa?id=ZAKO4697). Rezidentu, ki v skladu s predpisi o varstvu pred naravnimi in drugimi nesrečami prostovoljno in nepoklicno opravlja operativne naloge zaščite, reševanja in pomoči nepretrgoma najmanj 10 let in ga upravni organ, pristojen za zaščito, reševanje in pomoč, vodi v evidenci, se prizna zmanjšanje letne davčne osnove.

Zneski višine olajšav za posamezno koledarsko leto so objavljeni na spletnih straneh Finančne uprave Republike Slovenije pod razdelkom Lestvice za odmero dohodnine in olajšave na naslovu: <https://www.fu.gov.si/davki_in_druge_dajatve/podrocja/dohodnina/letna_odmera_dohodnine/>.

# VPISOVANJE PODATKOV POD TOČKO 7 – PRILOGE

Davčni zavezanec predloži ustrezna dokazila, s katerimi dokazuje podatke o izplačani pokojnini (akt o odmeri pokojnine in podobno).

Če se pokojnina dosega pri več kot treh izplačevalcih oziroma če se dosega več kot tri različne vrste dohodkov pri istem oziroma pri treh različnih izplačevalcih, se iztiska dodatna napoved in se jo ustrezno označi kot sestavni del napovedi, na katerem so navedeni podatki o zavezancu in izplačevalcih.

**Dodatne informacije so na voljo na spletni strani** [**Finančne uprave RS**](https://www.fu.gov.si/) **ali na telefonski številki klicnega centra za davke fizičnih oseb: 08 200 1001.**